Heger, Eduard, predseda vlády SR (2022-12-01):
Ďakujem veľmi pekne, vážená pani poslankyňa, rozdelil by som to do takých dvoch blokov. Prvé sú tie, ktoré sú spôsobené okolnosťami. A druhé sú práve tie systémové, ktoré ste aj vy tu v parlamente schválili a týkajú sa teda jednotlivých reforiem a ich implementácie. Ak dovolíte, začnem tou prvou. Práve teraz vstupujeme, dá sa povedať, zažívame tie prvé dni, také prvé reálne dni práve tej energetickej krízy, pretože vstupujeme plným rozsahom do vykurovacej, do vykurovacej sezóny. Preto som rád, že hlavne teda naše domácnosti majú zastropované ceny do konca tohto roka na veľmi únosnej, únosnej úrovni. A taktiež som veľmi rád, že sme aj dnes mohli predstaviť práve, ako je to zvykom začiatkom decembra, dnes ešte o to skôr, 1. decembra sme mohli predstaviť občanom konkrétne cenové úrovne, ktoré budú taktiež zastropované pre celý budúci rok, aby sme pomohli domácnostiam zvládnuť túto energetickú krízu počas celého roka. Pretože áno, táto energetická kríza je vyvolaná Vladimírom Putinom a jeho agresiou na Ukrajine a hybridnou vojnou, ktorú vedie s celou Európou. Pretože sme, musíme si povedať, sme závislí na zdrojoch z Ruska, aj keď už výrazne menej, ale kým nebudeme úplne nezávislí, tak nám bude spôsobovať práve takéto, takéto cenové šoky a cenové problémy, čo sa, samozrejme, pretavilo aj do vysokej inflácie. Takže pomohli sme, vlastne pomáhame občanom v domácnostiach tým, že cena elektrickej energie bude bez zmeny, čo je veľmi dobrá správa a dôležitá správa. Je to aj vďaka silnému úsiliu a práci vlády, ministerstva hospodárstva, ministerstva financií, ktoré boli schopní ešte začiatkom tohto roku vyjednať veľmi dobrý a výhodný kontrakt pre občanov od Slovenských elektrární, ale taktiež teda zagarantujeme zastropované ceny v priemere o 15 % vyššie pre plyn a pre teplo, čo je, myslím si, že tiež veľmi nízky nárast v porovnaní s tým, ako by tie ceny vystrelili, ak by sme takýto krok neurobili, ak by sme sa riadili regulačným rámcom, ktorý v Slovenskej republike máme. Takže tou výzvou je pomôcť občanom s energetickou krízou, čo robíme. Zároveň veľmi významnou výzvou je pomôcť im s vysokou infláciou, ktorú, ktorú máme v celej Európe. Samozrejme, ako krajina, ktorá je na východnom krídle priamym susedom Ukrajiny, tá inflácia je výrazne vyššia ako iné členské štáty v eurozóne. Veľkou výhodou je, že sme súčasťou eurozóny, pretože práve preto máme tú infláciu nižšiu ako krajiny, ktoré nie sú členmi eurozóny. Taktiež máme nižšie úrokové sadzby na naše hypotéky, výrazne nižšie úrokové sadzby. Takže toto opäť je veľmi dobré, že sme súčasťou nielen Európskej únie, ale eurozóny. S tou infláciou, a budete tu mať ešte rokovanie, veľmi dôležité bude, aby sme boli schopní rodinám s deťmi pomôcť práve tými 200 eurami na dieťa, ktoré budú veľmi silne potrebovať a pociťovať aj práve v tých najbližších mesiacoch a rokoch teda znejúcej a potom doznievajúcej krízy. Samozrejme, máme tam ďalšie opatrenia. A toto všetko teda ekonomicky pomôcť zvládnuť celému obyvateľstvu, ale aj firmám, pretože aj pre tie sme pripravili cenové stropy do 31. 3., čiže zvládnuť ten najväčší nápor najbližších troch mesiacov veľmi kvalitným manažovaním tejto energetickej krízy, to je prvá veľká výzva. Samozrejme, druhá veľká výzva je implementovať všetky reformy, ktoré boli schválené, či už je to súdna mapa, kurikulárna reforma v rámci školstva, ale aj ďalšie reformy, ktoré vieme, že sú beh na dlhú trať. Samotné zdravotníctvo, implementácia reformy a optimalizácie siete nemocníc, zvýšenie kvality investícií v zdravotníctve, no a samozrejme, nastaviť investície v zdravotníctve tak, aby boli transparentne využité v prospech verejných záujmov a v prospech kvality zdravotnej starostlivosti. Som veľmi rád, že sa nám podarilo vlastne zastabilizovať aj zvýšením, skokovým zvýšením platov nielen pre lekárov, ale pre všetky profesie v zdravotníctve. Nakoniec vy ste to podporili aj svojím hlasovaním, za čo som veľmi vďačný. Ďalšia veľmi dôležitá výzva, ktorej budeme čeliť, je práve tie otrasy, politické otrasy na Slovensku z toho, že orgány činné v trestnom konaní majú naozaj slobodu vo vyšetrovaní. Už nie sú v područí politických špičiek, ako to bolo za vlády Roberta Fica a Petra Pellegriniho, kde orgány činné v trestnom konaní boli práve využívané na to, aby si zabezpečili svoju slobodu a beztrestnosť popri tom, ako podľa slov Františka Imreczeho a ďalších korunných nominantov týchto strán v kľúčových funkciách vo vláde budovali širokú korupčnú sieť, na základe ktorej sa obohacovali. Takže ten enormný tlak tu bude na to, aby toto vyšetrovanie bolo zmarené. Ale verím tomu, že spravodlivosť uhájime.